**Aranyéremmel zárt a női kerekesszékes vívó válogatott az egri világkupán**

**A verhetetlennek mondott kínai tőrcsapatot a vasárnapi fináléban bravúros vívással győzte le a magyar csapat. Dani Gyöngyi, Hajmási Éva, Jurák Andrea, Krajnyák Zsuzsanna hazai pályán, az Egerben megrendezett IWAS Kerekesszékes Vívó Világkupán az izgalmas és néhol szoros döntőben végül 45-42-re győzött, és szerezte meg az aranyérmet. A világkupa magyar vonatkozásban így összesen két éremmel, Krajnyák Zsuzsa egyéni tőrben bronz, és a női tőr csapat aranyérmével zárult.**

Szekeres Pál szövetségi kapitány sikeresnek tartja a négy napig tartó versenyt, bár érmek tekintetében többet várt, a mostani eredménnyel kiegyezne a riói paralimpián is. „ A férfiak mezőnyében sajnos többen sérülés miatt nem tudtak jobb helyezést elérni, Osváth Richárd műtét után, Tarjányi István törött lábbal immáron B kategóriában versenyzett, de Gerencsér Ferenc például meglepetésre tőrben táblára került. Mató Gyula és a férfi párbajtőr csapat jól vívott, az Európa Bajnokságra még erősebb férfi csapatot szeretnénk vinni. A nőknél egyéniben gyengébb teljesítményt láttunk kivéve Krajnyák Zsuzsa bronzérmet jelentő vívását, de csapatban látszott rajtuk, hogy nyerni akarnak. Nyertek, megmutatták. Gratulálok vívóinknak, az edzőknek és a szervezőknek is, hiszen ismét egy színvonalas, világversenynek adott otthont Magyarország.”

Szabó László, a Magyar Paralimpiai Bizottság elnöke bizakodását fejezte ki, mint mondta, a paralimpia évében minden világversenyen szerzett érem, győzelem duplán számít, hiszen önbizalmat ad a versenyzőknek és tiszteletet ébreszt az ellenfélben. „Az Európa-Bajnokságon biztos vagyok benne, hogy vívóink mindent megtesznek azért, hogy további hat kvótával bővüljön a Rióba tartó Magyar Paralimpiai Csapat. Elismerésemet szeretném kifejezni a teljes kerekesszékes vívó válogatottnak, edzőknek, a szövetségi kapitánynak, és nem kevésbé a szervezésnek.”

A Magyar Kerekesszékes Vívó Válogatott legközelebbi kiemelt jelentőségű versenye a májusban, Olaszországban megrendezésre kerülő Európa-Bajnokság.

A Magyar Paralimpiai Csapatnak jelenleg 19 érvényes kvótája van a Riói Paralimpiára az alábbi megoszlásban: judó (1), asztalitenisz (6), kajak-kenu (1), sportlövészet (2), kerékpársport (1), úszás (8), szinte biztosra vehető további 5, szerencsés helyzetben 6 kvóta a vívóktól.

Magyar Paralimpiai Bizottság

Budapest, 2016. február 14.